Tarybos sprendimas
1998 m. lapkričio 3 d.
dėl Europos bendrijos ir Čilės Respublikos susitarimo dėl pirmtakų ir cheminių medžiagų, dažnai naudojamų neteisėtai narkotikų ir psichotropinių medžiagų gamybai, sudarymo
(98/708/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 113 straipsnį kartu su 228 straipsnio 2 dalies pirmuoju sakiniu ir 228 straipsnio 4 dalimi,
atsižvelgdama į Komisijos pasiūlymą,
kadangi 1995 m. rugsėjo 25 d. Taryba įgaliojo Komisiją Bendrijos vardu derėtis dėl susitarimų su Amerikos valstybių organizacijos valstybėmis narėmis dėl narkotikų pirmtakų ir cheminių medžiagų kontrolės; kadangi Komisija, remdamasi šiuo įgaliojimu, 1997 m. gruodžio 3 d. baigė derybas su Čile;
kadangi Europos bendrijos ir Čilės Respublikos susitarimas dėl pirmtakų ir cheminių medžiagų, dažnai naudojamų neteisėtai narkotikų ir psichotropinių medžiagų gamybai turėtų būti patvirtintas;
kadangi reikėtų, kad Taryba įgaliotų Komisiją pasikonsultuoti su specialiuoju Tarybos paskirtu komitetu ir Bendrijos vardu patvirtinti pataisas, jeigu Susitarime numatyta, kad jas tvirtina Jungtinė tolesnės veiklos grupė; kadangi remiantis šiuo įgaliojimu bus tvirtinamos tik Susitarimo priedų pataisos, susijusios su medžiagomis, kurioms jau taikomi Bendrijos teisės aktai dėl narkotikų pirmtakų ir cheminių medžiagų;
NUSPRENDĖ:
1 straipsnis
Bendrijos vardu patvirtinamas Europos bendrijos ir Čilės Respublikos susitarimas dėl pirmtakų ir cheminių medžiagų, dažnai naudojamų neteisėtai narkotikų ir psichotropinių medžiagų gamybai.
Susitarimo tekstas pridedamas prie šio sprendimo.
2 straipsnis
Tarybos pirmininkas įgaliojamas skirti asmenį, įgaliotą pasirašyti Susitarimą.
3 straipsnis
Susitarimo [1] 12 straipsnyje numatytą pasikeitimą dokumentais Bendrijos vardu atliks Tarybos pirmininkas.
4 straipsnis
1. Bendrijai Jungtinėje tolesnės veiklos grupėje, numatytoje Susitarimo 9 straipsnyje, atstovauja Komisija, kuriai padeda valstybių narių atstovai.
2. Komisija įgaliojama Bendrijos vardu tvirtinti Susitarimo priedų pataisas, kurias priėmė Jungtinė tolesnės veiklos grupė Susitarimo 10 straipsnyje nustatyta tvarka.
Šią užduotį vykdyti Komisijai padeda Tarybos paskirtas specialusis komitetas, kuriam pavedama nustatyti bendrąją poziciją.
3. Straipsnio 2 dalyje minimas įgaliojimas taikomas tik medžiagomis, kurioms jau taikomi atitinkami Bendrijos teisės aktai dėl narkotikų pirmtakų ir cheminių medžiagų.
5 straipsnis
Šis sprendimas skelbiamas Europos Bendrijų oficialiajame leidinyje.
Priimta Briuselyje, 1998 m. lapkričio 3 d.